**NACRT**

**ZAKON O IZMJENAMA I DOPUNAMA ZAKONA O AUTORSKOM I SRODNIM PRAVIMA**

**Član 1**

U Zakonu o autorskom i srodnim pravima („Službeni list CG“, br. 37/11 i 53/16) poslije člana 28 dodaje se novi član koji glasi:

**“Pretpostavka satelitskog emitovanja**

**Član 28a**

Kada se saopštavanje javnosti djela putem radio ili televizijskog programa preko satelita (satelitsko emitovanje) u smislu člana 28 ovog zakona odvija na teritoriji države članice Evropske unije ili ugovorne strane Sporazuma o evropskom ekonomskom prostoru, smatraće se da je preneseno samo u toj državi članici ili ugovornoj strani Sporazuma.

Kada se saopštavanje javnosti djela putem radio ili televizijskog programa preko satelita (satelitsko emitovanje) u smislu člana 28 ovog zakona odvija na teritoriji države koja nije ni država članica Evropske unije niti ugovorna strana Sporazuma o evropskom ekonomskog prostoru i u kojoj je u pogledu prava satelitskog prenošenja nivo zaštite predviđen Poglavljem II Direktive Savjeta 93/83/EEZ od 27. septembra 1993. godine o koordinaciji određenih pravila u vezi sa autorskim i srodnim pravima koja se primjenjuju na satelitsko emitovanje i kablovsku retransmisiju nije zagarantovan, smatraće se da je preneseno samo u državi članici ili ugovornoj strani Sporazuma:

1. u kojoj se nalazi stanica uzlazne veze (uplink) sa koje se signali sa programom prenose na satelit ili
2. u kojoj radiodifuzna organizacija ima sjedište u slučajevima kada uslov iz tačke 1 ovog stave nije ispunjen.

Pravo emitovanja ostvaruje se kod operatora stanice uzlazne veze u slučaju iz stava 2 tačka 1 ovog člana, a kod radio-difuzne organizacije u slučaju iz stava 2 tačka 2 ovog člana.’’

**Član 2**

Član 29 mijenja se i glasi:

“**Pravo reemitovanja**

**Član 29**

Autor ima isključivo pravo da dozvoli ili zabrani istovremeno, nepromijenjeno i neskraćeno emitovanje svog djela koje se emituje bežičnim putem od strane druge radiodifuzne organizacije (pravo reemitovanja).’’

**Član 3**

Poslije člana 29 dodaje se novi član koji glasi:

**“Pravo kablovske retransmisije**

**Član 29a**

Autor ima isključivo pravo da dozvoli ili zabrani istovremenu, nepromijenjenu i neskraćenu retransmisiju inicijalne transmisije televizijskog ili radio programa koji se prenose i namijenjeni su za javni prijem (pravo kablovske retransmisije).

Retransmisija iz stava 1 ovog člana podrazumijeva retransmisiju koju je izvršio drugi subjekt, a ne inicijalni emiter, uz upotrebu kablovskog ili mikrotalasnog sistema i za javni prijem.’’

**Član 4**

U članu 30a riječi: “čl. 28, 29 i 30” zamjenjuju se riječima: “čl. 28, 29, 29a i 30”.

**Član 5**

U članu 45 stav 1 riječi: “čl. 46 do 61” zamjenjuju se riječima: “čl. 46 do 48, čl. 48b i 48c, čl. 49 do 61”.

**Član 6**

U članu 48 poslije stava 1 dodaje se novi stav koji glasi:

„Stav 1 ovog člana ne utiče na primjenu odredbi čl. 48a do 48g ovog zakona“.

**Član 7**

Poslije člana 48 dodaju se sedam novih članova koji glase:

„**Slobodno korišćenje kojim se olakšava pristup objavljenim djelima za osobe koje su slijepe, imaju oštećenje vida ili imaju druge poteškoće u korišćenju štampanih materijala**

**Član 48a**

U smislu čl. 48a do 48g ovog zakona:

1. autorska djela i predmeti srodnih prava su djela u obliku knjiga, periodičnih publikacija, novina, časopisa ili drugih vrsta zapisa, notacija, uključujući notne materijale, kao i ilustracije koje su sa njima povezane, na bilo kom mediju, uključujući u zvučnom obliku, kao što su zvučne knjige i djela u digitalnom obliku, koja su zaštićena autorskim pravom ili srodnim pravima i koja su zakonito izdata ili na drugi način zakonito stavljena na raspolaganje javnosti;
2. korisnik je, bez obzira na bilo koji drugi oblik invaliditeta, osoba koja:

* je slijepa;
* ima oštećenje vida koje nije moguće popraviti tako da mu vidna funkcija bude u osnovi ekvivalentna onoj koju ima osoba koja nema takvo oštećenje i koja zbog toga ne može čitati štampana djela u istoj mjeri kao osoba koje nema takvo oštećenje;
* ima perceptivne smetnje ili poteškoće u čitanju i zbog toga ne može čitati štampana izdanja u istoj mjeri kao osoba koja nema takve smetnje ili poteškoće, ili
* iz drugih razloga, zbog tjelesnog invaliditeta, nije u stanju da drži ili koristi knjigu ili da fokusira pogled ili pokreće oči u mjeri u kojoj bi to bilo normalno potrebno za čitanje.

1. primjerak u pristupačnom formatu je primjerak autorskog djela ili predmeta srodnog prava koji na drugi način ili u drugom formatu omogućava korisniku pristup djelu ili predmetu srodnog prava, uključujući i pristup na jednako izvodljiv i udoban način kao i osobi koja nema nijedno od oštećenja, smetnje, poteškoće ili invaliditet iz tačke 2 ovog stava, kao i kopije autorskog djela ili predmeta srodnog prava napravljene od tog primjerka;
2. ovlašćeni subjekt je Biblioteka za slijepe Crne Gore, Nacionalna biblioteka Crne Gore, organizacije osoba sa invaliditetom i nevladine organizacije koje korisnicima na neprofitnoj osnovi pružaju usluge obrazovanja, osposobljavanja, prilagođenog čitanja ili pristupa informacijama, kao jedan od primarnih ciljeva i aktivnosti zbog kojih su osnovane, a koje su kao takve utvrđene statutom tih organizacija.

**Izrada primjerka u pristupačnom formatu**

**Član 48b**

Bez sticanja odgovarajućeg imovinskog prava i bez plaćanja naknade, dozvoljeno je:

1. korisniku ili licu koje djeluje u njegovo ime da izradi primjerak u pristupačnom formatu autorskog djela ili predmeta srodnog prava kojem korisnik ima zakoniti pristup, u svrhu isključivog korišćenja od strane korisnika, i
2. ovlašćenom subjektu da izradi primjerak u pristupačnom formatu autorskog djela ili predmeta srodnog prava kojem ovlašćeni subjekt ima zakoniti pristup i da primjerak u pristupačnom formatu distribuira, saopšti javnosti, stavi na raspolaganje ili da na poslugu korisniku ili drugom ovlašćenom subjektu na neprofitnoj osnovi, u svrhu isključivog korišćenja od strane korisnika.

Svaki primjerak u pristupačnom formatu treba da poštuje cjelovitost autorskog djela ili predmeta srodnih prava, uzimajući u obzir izmjene koje su potrebne da bi se izradilo autorsko djelo ili predmet srodnog prava pristupačno u alternativnom formatu.

Izuzeće iz stava 1 ovog člana primjenjuje se i na računarske programe i baze podataka iz člana 7 stav 2 ovog zakona.

U svrhu čl. 48b do 48d ovog zakona, saopštavanje javnosti obuhvata prava iz čl. 28, 29, 29a i 30a ovog zakona.

**Prekogranična razmjena**

**Član 48c**

Bez sticanja odgovarajućeg imovinskog prava i bez plaćanja naknade, dozvoljeno je ovlašćenom subjektu da distribuira, saopštava javnosti ili stavi na raspolaganje primjerke u pristupačnom formatu korisnicima ili ovlašćenim subjektima osnovanim u drugim zemljama.

Bez sticanja odgovarajućeg imovinskog prava i bez plaćanja naknade, dozvoljeno je korisniku, licu koje djeluje u njegovo ime ili ovlašćenom subjektu, da uvozi, na drugi način pribavi ili pristupi, a zatim koristi na dobrobit korisnika primjerke u pristupačnom formatu koji su distribuirani, saopšteni javnosti ili stavljeni na raspolaganje korisnicima ili ovlašćenim subjektima od strane ovlašćenih subjekata osnovanih u drugim zemljama.

**Obaveze ovlašćenog subjekta**

**Član 48d**

Ovlašćeni subjekt koji sprovodi radnje iz člana 48b i 48c ovog zakona dužan je da utvrdi sopstvenu praksu i da se pridržava te prakse, kao i da obezbijedi da:

1. distribuira, sopštava javnosti i stavlja na raspolaganje primjerke u pristupačnom formatu samo korisnicima ili drugim ovlašćenim subjektima;
2. preduzima odgovarajuće aktivnosti usmjerene na odvraćanje od neovlašćenog umnožavanja, distribuiranja, saopštavanja javnosti i stavljanja na raspolaganje javnosti primjeraka u pristupačnom formatu;
3. pokaže dužnu pažnju pri rukovanju autorskim djelima i predmetima srodnih prava i njihovim primjercima u pristupačnom formatu, kao i u vođenju evidencija o njima, i
4. objavljuje i ažurira, ukoliko je primjenjivo, na svojoj internet stranici ili na druge načine na internetu ili izvan njega, informacije o tome kako ispunjava svoje obaveze iz tač. 1 do 3 ovog stava.

Ovlašćeni subjekt dužan je da korisnicima, drugim ovlašćenim subjektima i nosiocima autorskog ili srodnih prava na njihov zahtjev, na pristupačan način, dostavi sljedeće informacije:

1. spisak autorskih djela ili predmeta srodnih prava za koje ima primjerke u pristupačnom formatu i dostupne formate, i
2. imena i kontakt podatke ovlašćenih subjekata sa kojima razmjenjuje primjerke u pristupačnom formatu.

**Upis u registar ovlašćenih subjekata**

**Član 48e**

Registar ovlašćenih subjekata vodi organ državne uprave nadležan za poslove kulture (u daljem tekstu: Ministarstvo kulture).

Upis u registar iz stava 1 ovog člana vrši se na osnovu zahtjeva pravnog lica iz člana 48a stav 1 tačka 4 ovog zakona.

Pravno lice iz stava 2 ovog člana uz zahtjev prilaže informacije o tome kako namjerava da ispuni zahtjeve iz člana 48d ovog zakona i kako dokazuje da osoba ima svojstvo korisnika u smislu člana 48a tačka 2 ovog zakona.

Osoba dokazuje svojstvo korisnika iz stava 3 ovog člana podnošenjem potpisane izjave, uvjerenja o invaliditetu ili ljekarskog uvjerenje.

O zahtjevu iz stava 2 ovog člana Ministarstvo kulture odlučuje rješenjem.

Ministarstvo kulture je dužno da nazive i kontakt podatke ovlašćenih subjekata dostavi Evropskoj komisiji.

**Nadzor nad radom ovlašćenih subjekata**

**Član 48f**

Nadzor nad radom ovlašćenih subjekata vrši Ministarstvo kulture.

Ovlašćeni subjekt je dužan da na zahtjev Ministarstva kulture dostavi dokumentaciju i informacije neophodne za vršenje nadzora.

Ukoliko Ministarstvo kulture utvrdi nepravilnosti u radu ovlašćenog subjekta, rješenjem će mu naložiti mjere i utvrditi rok za njihovo otklanjanje.

U slučaju nepostupanja po rješenju iz stava 3 ovog člana, Ministarstvo kulture donosi rješenje o brisanju ovlašćenog subjekta iz registra iz člana 48e stav 1 ovog zakona.

**Obrada ličnih podataka**

**Član 48g**

Obrada ličnih podataka pribavljenih u sprovođenju odredaba čl. 48a do 48f ovog zakona vrši se u skladu sa propisima kojima se uređuje zaštita podataka o ličnosti i zaštita podataka u oblasti elektronskih komunikacija.”

**Član 8**

U članu 144 poslije tačke 3 dodaje se nova tačka koja glasi:

„ 4) u svrhu olakšavanja pristupa bazama podataka od strane korisnika iz člana 48a tačka 2 ovog zakona.”

**Član 9**

U članu 155 poslije stava 1 dodaje se novi stav koji glasi:

“Član 167 st. 1 i 6 ovog zakona primjenjuju se na kolektivno ostvarivanje prava iz stava 1 tačka 1 ovog člana.’’

**Član 10**

U članu 188 stav 2 tačka 1 mijenja se i glasi:

„1) lica sa invaliditetom, uključujući korisnike iz člana 48a tačka 2 ovog zakona.”

**Član 11**

U član 191 poslije stava 4 dodaje se novi stav koji glasi:

“Sud može da odredi privremene mjere iz st. 1 do 4 ovog člana i protiv posrednika čije usluge koristi treća strana da izvrši povredu autorskog ili srodnog prava.“

**Član 12**

U član 192a poslije stava 1 dodaje se novi stav koji glasi:

„Član 191 stav 4 ovog zakona primjenjuje se na zabrane protiv posrednika.’’

**Član 13**

U članu 206d riječi: “Odredbe člana 42 stav 2” zamjenjuju se riječima: “Odredbe člana 28a, člana 42 stav 2, člana 48e stav 6”.

**Član 14**

     Ovaj zakon stupa na snagu osmog dana od dana objavljivanja u "Službenom listu Crne Gore".

**O B R A Z L O Ž E NJ E**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o autorskom i srodnim pravima sadržan je u članu 16 tačka 5 Ustava Crne Gore, prema kojem je određeno da se zakonom uređuju pitanja od interesa za Crnu Goru.

**II. RAZLOZI ZA DONOŠENJE ZAKONA**

Izmjenama i dopunama Zakona o autorskom i srodnim pravima pristupilo se sa ciljem usklađivanja odredbi ovog zakona sa pravom Evropske unije u oblasti autorskog i srodnih prava, konkretno Direktivom (EU) 2017/1564 Evropskog parlamenta i Savjeta od 13. septembra 2017. o određenim dopuštenim upotrebama određenih djela i drugih predmeta zaštite koji su zaštićeni autorskim pravom i srodnim pravima u korist osoba koje su slijepe, koje imaju oštećenje vida ili imaju drugih poteškoća u korišćenju štampanih materijala i o izmjeni Direktive 2001/29/EZ o usklađivanju određenih aspekata autorskog i srodnih prava u informacionom društvu, usklađivanja sa Marakeškim ugovorom za olakšanje pristupa objavljenim djelima za osobe koje su slijepe, slabovide ili imaju druge poteškoće u korišćenju štampanih materijala, kao i otklanjanja određenih neusklađenosti sa pravom EU u dijelu koji se odnosi satelitsko emitovanje, kablovsku retransmisiju i sudske naloge protiv posrednika čije usluge koristi treća strana da izvrši povredu autorskog ili srodnog prava.

**III. USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

Predlog zakona o izmjenama i dopunama Zakona o autorskom i srodnim pravima usaglašen je sa Direktivom (EU) 2017/1564 Evropskog parlamenta i Savjeta od 13. septembra 2017. o određenim dopuštenim upotrebama određenih djela i drugih predmeta zaštite koji su zaštićeni autorskim pravom i srodnim pravima u korist osoba koje su slijepe, koje imaju oštećenje vida ili imaju drugih poteškoća u korišćenju štampanih materijala i o izmjeni Direktive 2001/29/EZ o usklađivanju određenih aspekata autorskog i srodnih prava u informacionom društvu.

Predlog zakona o izmjenama i dopunama Zakona o autorskom i srodnim pravima usaglašen je sa Marakeškim ugovorom za olakšanje pristupa objavljenim djelima za osobe koje su slijepe, slabovide ili imaju druge poteškoće u korišćenju štampanih materijala.

**IV . OBJAŠNJENJA OSNOVNIH PRAVNIH INSTITUTA**

**U članu 1** je u Zakon o autorskom i srodnim pravima (u daljem tekstu: Zakon) dodat novi član 28a, koji ima odloženu primjenu, a kojim se definiše gdje i pod kojim uslovima će se smatrati da je prenošenje – satelitsko emitovanje djela izvršeno.

**U članu 2** je izvršena izmjena člana 29 Zakona na način što navedeni član sada uređuje samo pravo reemitovanja.

**U članu 3** je dodat novi član 29a kojim se uređuje pravo kablovske retransmisije.

**U članu 4** je u članu 30a Zakona, zbog izmjena u članu 29 i novododatog člana 29a, na listu pobrojanih prava dodat član 29a.

**U članu 5** izmijenjen je član 45 Zakona na način što su u listu dozvoljenih ograničenja (koja nijesu u suprotnosti sa uobičajenim iskorišćavanjem djela i kojima se ne nanosi nerazumna šteta legitimnim interesima autora) uvrštena ograničenja iz novododatih članova 48b i 48c.

**U članu 6** je u članu 48 Zakona poslije stava 1 kojim se uređuju ograničenja prava u korist svih lica sa invaliditetom dodat novi stav kojim se uređuje odnos člana 48 stav 1 sa novododatim članovima 48a do 48e kojima se uređuju izuzeća odnosno slobodno korišćenje djela kojim se olakšava pristup objavljenim djelima za osobe koje su slijepe, imaju oštećenje vida ili imaju druge poteškoće u korišćenju štampanih materijala.

**U članu 7** su poslije člana 48 dodati pet novih članova.

**U članu 48a** su, u smislu čl. 48a do 48e ovog zakona, date definicije autorskih djela i predmeta srodnih prava, korisnika, primjerka djela u pristupačnom formatu i ovlašćenog subjekta.

**U članu 48b** bliže su precizirana ograničenja autorskih imovinskih prava u korist korisnika ili lica koje djeluje u njegovo ime i ovlašćenog korisnika koji može izraditi primjerak u pristupačnom formatu i distribuirati ga, saopštiti javnosti, staviti na raspolaganje ili dati na poslugu korisniku ili drugom ovlašćenom subjektu na neprofitnoj osnovi. Ova lica to mogu raditi bez sticanja odgovarajućeg imovinskog prava i plaćanja naknade.

**U članu 48c** uređena su pitanja koja se odnose na ograničenja prava u situacijama kada postoji element inostranosti odnosno prekograničnosti. Na taj način se omogućava da:

- u Crnoj Gori lica koja su slijepa, koja imaju oštećenje vida ili imaju druge poteškoća u korišćenju štampanih materijala koriste, na zakonom propisan način, primjerke u pristupačnom formatu koji su kao takvi distribuirani, sopšteni javnosti ili stavljeni na raspolaganje javnosti korisnicima ili ovlašćenim subjektima od strane ovlašćenih subjekata osnovanih u drugim zemljama, kao i da

- lica iz drugih država koja su slijepa, koja imaju oštećenje vida ili imaju druge poteškoća u korišćenju štampanih materijala ili ovlašćeni subjekti osnovani u drugim zemljama, preko ovlašćenog subjekta iz Crne Gore, distribucijom, sopštavanjem javnosti ili stavljanjem na raspolaganje primjerka djela u pristupačnom formatu mogu da koriste takve primjerke bez sticanja odgovarajućeg imovinskog prava i bez plaćanja naknade.

**U članu 48d** utvrđena je obaveza ovlašćenog subjekta koji sprovodi radnje iz člana 48b i 48c Zakona (korišćenje djela uz poštovanje propisanih ograničenja) da utvrdi sopstvenu praksu prilikom sprovođenja navedenih radnji i da se pridžava iste.

**U članu 48e** uređeno je procedura upisa u registar ovlašćenih subjekata.

**U članu** **48f** uređen je nadzor nad radom ovlašćenih subjekata.

**U članu 48g** propisana je obaveza da se obrada ličnih pribavljenih u sprovođenju odredbi čl. 48a do 48f ovog zakona vrši u skladu sa propisama kojima se uređuje zaštita podataka o ličnosti i zaštita podataka u oblasti elektronskih komunikacija.

**U članu 8** je u članu 144 poslije tačke 3 dodata nova tačka kojom je propisano da zakoniti korisnik baze podataka koja je stavljena na raspolaganje javnosti može, bez dozvole proizvođača, da izvlači ili ponovo koristi bitan dio sadržaja te baze podataka u slučaju izvlačenja u svrhu olakšavanja pristupa bazama podataka od strane korisnika iz člana 48a tačka 2 ovog zakona.

**U članu 9** je u član 155 Zakona dodat novi stav kojim je utvrđeno da se odredbe člana 167 st. 1 i 6 primjenjuju u slučajevima obaveznog kolektivnog ostvarivanja prava iz člana 155 stav 1 tačka 1 Zakona.

**U članu 10** je u članu 188 Zakona izmijenjen stav 2 tačka 1 Zakona tako da umjesto „lica sa posebnim potrebama“ stoji „lica sa invaliditetom, uključujući korisnike iz člana 48a tačka 2 ovog zakona”.

**U članu 11** je u članu 191 Zakona dodat novi stav kojim je propisano da se privremene mjere mogu odrediti i protiv posrednika čije usluge koristi treća strana da izvrši povredu autorskog ili srodnog prava.

**U članu 12** je u članu 192a Zakona dodat novi stav kojim je propisano da se privremene mjere iz člana 191 stav 4 Zakona primjenjuju i u slučaju zabrana koje sud može izreći protiv posrednika čiju je uslugu koristila treća strana da izvrši povredu prava.

**U članu 13** je u član 206d stav 1 dodata odložena primjena (od dana pristupanja Crne Gore Evropskoj uniji) članova 28a i 48e stav 6 ovog zakona.

**U članu 14** uređeno je stupanje na snagu ovog zakona.

**V. PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nije potrebno obezbijediti dodatna sredstva iz budžeta Crne Gore.

**VI. PREGLED ODREDABA ZAKONA O AUTORSKOM I SRODNIM PRAVIMA ("SLUŽBENI LIST CG", BR. 37/11 I 53/16) KOJE SE MIJENJAJU**

**Pravo reemitovanja i pravo kablovske retransmisije**

**Član 29**

Autor ima isključivo pravo da drugome dozvoli ili zabrani istovremeno, nepromijenjeno i neskraćeno emitovanje svog djela koje se emituje:

1) bežičnim putem od strane druge radiodifuzne organizacije (pravo reemitovanja);

2) preko kablovskog ili mikrotalasnog sistema ili se djelo izvorno emituje iz druge države (pravo kablovske retransmisije).

**Pravo na drugo javno saopštavanje**

**Član 30a**

Pored prava iz čl. 28, 29 i 30 ovog zakona, autor ima isključivo pravo da dozvoli ili zabrani drugo javno saopštavanje njegovog djela žičnim ili bežičnim sredstvima.

**Dozvoljena ograničenja**

**Član 45**

Ograničenja autorskog prava dozvoljena su samo u slučajevima iz člana 43, čl. 46 do 61, čl. 76, 113, 114 i 144 ovog zakona, ako nijesu u suprotnosti sa uobičajenim iskorišćavanjem djela i ako se time ne nanosi nerazumna šteta legitimnim interesima autora.

Ograničenja autorskog prava iz stava 1 ovog člana ne mogu biti predmet odricanja.

Odredbe ugovora, odnosno drugog akta kojim se korisnik odriče dozvoljenih ograničenja iz stava 1 ovog člana, ništave su.

Prilikom iskorišćavanja djela iz stava 1 ovog člana korisnik je dužan da navede izvor i autora djela, osim ako to nije moguće.

**Lica sa invaliditetom**

**Član 48**

Bez sticanja odgovarajućeg autorskog imovinskog prava, a uz obavezu plaćanja naknade, dozvoljeno je za potrebe lica sa invaliditetom koristiti autorsko djelo:

1) za prilagođavanje ako djelo nije dostupno u traženom obliku;

2) ako se korišćenje direktno odnosi na posebne potrebe lica;

3) ako je korišćenje ograničeno na obim posebnih potreba;

4) ako se obavlja bez neposredne ili posredne imovinske koristi.

**Ograničenja posebnog prava**

**Član 144**

Zakoniti korisnik baze podataka koja je stavljena na raspolaganje javnosti može, bez dozvole proizvođača, da izvlači ili ponovo koristi bitan dio sadržaja te baze podataka u slučaju izvlačenja:

1) sadržaja ne-elektronske baze podataka u privatne svrhe;

2) namijenjenog prikazivanju u nastavi ili naučnom istraživanju, uz navođenje izvora i u mjeri opravdanoj nekomercijalnom svrhom;

3) i/​ili ponovnog korišćenja za potrebe javne bezbijednosti ili upravnog ili sudskog postupka.

**Obavezno kolektivno ostvarivanje prava**

**Član 155**

Izuzetno od člana 146 stav 1 ovog zakona, nosilac autorskog ili srodnog prava može samo kolektivno ostvarivati pravo:

1) kablovske retransmisije predmeta zaštite, osim emisija radiodifuznih organizacija iz sopstvene produkcije, bez obzira da li se radi o njihovim sopstvenim pravima ili pravima stečenim od drugih nosioca prava;

2) davanja na poslugu iz člana 24 stav 2 ovog zakona;

3) na naknadu za umnožavanje za privatne i druge interne potrebe;

4) na naknadu za umnožavanje aktuelnih članaka iz dnevnih i periodičnih štampanih medija iz člana 46 stav 1 tačka 3 ovog zakona;

5) na naknadu za umnožavanje aktuelnih članaka iz dnevnih i periodičnih štampanih medija za potrebe pregleda štampe (klipinga) iz člana 46 stav 1 tačka 3 ovog zakona;

6) na godišnju dodatnu naknadu za interpretatore iz člana 130b ovog zakona.

**Ostvarivanje ograničenja prava**

**Član 188**

Radnje iz člana 185 ovog zakona ne smatraju se povredom ako se vrše u okviru ograničenja iz čl. 49 i 54 ovog zakona.

Nosilac prava koji upotrebljava tehnološke mjere po ovom zakonu dužan je, na zahtjev i bez odugovlačenja, da nudi primjerena sredstva za ostvarivanje sadržajnih ograničenja prava za:

1) lica sa posebnim potrebama;

2) školsku nastavu;

3) privatno ili drugo interno umnožavanje;

4) efemerni snimci radiodifuzne organizacije.

Ako nosilac prava ne omogući sredstva iz stava 2 ovog člana, korisnici mogu pokrenuti kolektivni spor.

Odredbe st. 1 i 2 ovog člana ne važe za tehnološke mjere:

1) koje nosioci prava dobrovoljno primjenjuju, uključujući one tehnološke mjere koje se primjenjuju za sprovođenje sporazuma o ostvarivanju ograničenja između nosioca prava i korisnika ili za sprovođenje odluka u kolektivnom sporu;

2) za predmete zaštite koji su stavljeni na raspolaganje javnosti u skladu sa članom 31 ovog zakona prema dogovorenim ugovornim uslovima.

**Privremene mjere**

**Član 191**

Na zahtijev nosioca prava sud će odrediti privremene mjere za obezbjeđenje nenovčanih potraživanja po ovom zakonu, ako nosilac prava učini vjerovatnim da je:

1) nosilac prava po ovom zakonu;

2) da je njegovo isključivo pravo povrijeđeno ili postoji prijetnja da će biti povrijeđeno.

Sud može odrediti privremene mjere iz stava 1 ovog člana bez prethodnog obavještenja ili saslušanja druge stranke, ako bi odlaganje prouzrukovalo neotklonjivu štetu nosiocu prava i u takvom slučaju stranke moraju biti informisane najkasnije poslije sprovođenja mjera.

Sud može odrediti privremenu mjeru kojom se postiže namjera obezbjeđenja, a naročito:

1) da spriječi radnje kojima bi se mogla izvršiti povreda;

2) da zabrani nastavljanje započetih radnji kojima se vrši ili bi se mogla izvršiti povreda;

3) da zaplijeni, isključi iz komercialnih tokova i uskladišti predmete povrede i sredstva povreda, koja se uglavnom upotrebaljavaju za činjenje povreda.

Na postupak za sprovođenje privremenih mjera primjenjuju se odredbe zakona kojim je regulisan izvršni postupak, ako ovim zakonom drukčije nije određeno.

**Sudski nalozi protiv posrednika**

**Član 192a**

U slučaju povrede njegovog autorskog prava ili srodnog prava, nosilac prava može da podnese tužbu zahtijevajući sudsku zabranu protiv posrednika čiju je uslugu koristila treća strana da izvrši povredu njegovog prava.

**Odložena primjena**

**Član 206d**

Odredbe člana 42 stav 2, člana 69a stav 5, člana 69b stav 2, člana 69d, člana 69e st. 4 i 5, člana 69f stav 4, člana 69i, člana 142 stav 2 i člana 145a st. 4, 5 i 6 ovog zakona primjenjivaće se od dana pristupanja Crne Gore Evropskoj uniji.

Odredbe čl. 180a do 180k ovog zakona primjenjivaće se od 1. januara 2019. godine.